Við ársbyrjan 2018 var fólkatalið í Føroyum 50.498. Tað vaks við 676 fólkum, ella 1,4%, í 2017, tað skrivar Hagstova Føroya á heimasíðu sína. Tað kemur av nettotilflyting á 465 og burðaravlopi á 211. Fólkavøkstur er í øllum høvuðsøkjum, men mynstrið er tað sama, sum undanfarna hálva árið, at fólkavøksturin er lutfalsliga størstur í Vága sýslu, Streymoy uttan fyri Tórshavnarøkið og Eysturoy, meðan minsti vøksturin er í Suðuroy og lítil minking í Sandoyar sýslu. Í mun til árið fyri, vóru munandi broytingar í 2017 í burðaravlopi og nettoflyting, og tær vendu hvønn sín veg: burðaravlopið minkaði við 85 úr 296 niður í 211, meðan nettotilflytingin vaks við 61 úr 404 upp í 465. At burðaravlopið minkaði meira enn vøksturin í nettotilflytingini gjørdi, at fólkavøksturin í 2017 var 24 minni enn í 2016. Veksur skjótast í Vágum, í Streymoy uttan høvuðsstaðin og í Eysturoy Fólkatalið vaks í øllum høvuðsøkjum í 2017. Í tali var størsti vøksturin í Tórshavnarøkinum við 219 fólkum og næstan líka nógv í Eysturoy við 204 fólkum. Meira áhugavert er, at verður hugt eftir lutfalsliga ella prosentvísa vøkstrinum, er hann nógv størstur í Vága sýslu við 2,5%, í Streymoyar sýslu uttan høvuðsstaðin við 2,2% og í Eysturoyar sýslu við 1,8%. So er eitt lop niður til Norðoya sýslu og Tórshavnarøkið við ávikavist 1,2 og 1,1%. Og síðani aftur eitt lop niður til Suðuroy bert 0,2% og Sandoyar sýslu við eini minking á 0,5%. Síðani fólkavøksturin tók dik á seg fyri góðum trimum árum síðani, var hann av tí mesta í Tórshavnarøkinum. Tað broyttist nú í fjør, so tað er ikki sama ferð á fólkavøkstrinum í høvuðsstaðnum, sum aðrastaðni í landinum: í 2017 átti Tórshavnarøkið 32% av fólkavøkstrinum, samanborið við 55% í 2016, skrivar Hagstova Føroya.